Христо Ясенов
Едничка тайна

chitanka.info

Край нас тече животът — той бдение и тайна.

И може би ти плачеш над всякой минал час;

и може би ти страдаш сред делничност безкрайна,

и страдаш, но без сълзи, без ропот и без глас.

А утрото дохожда и пак си отминава —

безкрайна върволица от радост и тегла.

И сещаш ти до болка съдбата си корава,

че някой е превързал и твоите крила.

Край нас тече живота — мелодия безкрайна —

и вечно изнемогнал ти странствуваш и бдиш.

И криеш непорочен една-едничка тайна,

и в нея се разтопваш — и тлееш, и гориш.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.